b'\n_START_ARTICLE_\nVasile Paraschiv\n_START_SECTION_\nDate personale\n_START_PARAGRAPH_\nS-a n\xc4\x83scut la 3 aprilie 1928 \xc3\xaentr-o familie s\xc4\x83rac\xc4\x83 din satul Ordoreanu, comuna Clinceni, jude\xc8\x9bul Ilfov. \xc3\x8en 1940, la 12 ani, a p\xc4\x83r\xc4\x83sit casa natal\xc4\x83 \xc8\x99i a plecat la Bucure\xc8\x99ti unde a \xc3\xaencercat s\xc4\x83 \xc3\xae\xc8\x99i c\xc3\xa2\xc8\x99tige existen\xc8\x9ba. \xc3\x8en perioada 1940-1946, a lucrat ca b\xc4\x83iat de pr\xc4\x83v\xc4\x83lie \xc3\xaen Bucure\xc8\x99ti.\n_START_SECTION_\nIntrarea \xc3\xaen Partidul Comunist\n_START_PARAGRAPH_\n\xc3\x8en anul 1946 a avut primele contacte cu membrii P.C.R., ob\xc8\x9bin\xc3\xa2nd un post la Cooperativa de consum \xe2\x80\x9eVictoria\xe2\x80\x9d (\xc3\xaenfiin\xc8\x9bat\xc4\x83 de P.C.R. pentru aprovizionarea cu alimente de baz\xc4\x83, la pre\xc8\x9buri mai mici, a marilor \xc3\xaentreprinderi ale Capitalei \xc8\x99i a cartierelor muncitore\xc8\x99ti). \xc3\x8en paralel, s-a implicat \xc3\xaen activitatea de propagand\xc4\x83 prin aderarea la organiza\xc8\x9bia de tineret a Cooperativei. \xc3\x8en noiembrie 1946 a devenit membru al P.C.R.. \xc3\x8encep\xc3\xa2nd cu decembrie 1947 s-a angajat la Po\xc8\x99ta Central\xc4\x83 din Bucure\xc8\x99ti, iar la 20 noiembrie 1949 a fost \xc3\xaenrolat \xc3\xaen armat\xc4\x83 \xc8\x99i repartizat la Regimentul 3 Radio Deva._NEWLINE_La 1 ianuarie 1950 a fost selec\xc8\x9bionat pentru \xc8\x98coala de ofi\xc8\x9beri de transmisiuni de la Sibiu, institu\xc8\x9bie pe care a absolvit-o la 23 august 1951 cu gradul de locotenent. A fost repartizat la Regimentul 137 din Ploie\xc8\x99ti unde a avut pentru prima dat\xc4\x83 de suferit de pe urma \xe2\x80\x9erigorilor\xe2\x80\x9d Partidului, care nu i-a permis s\xc4\x83 se c\xc4\x83s\xc4\x83toreasc\xc4\x83 cu iubita lui, din cauza originii sociale \xe2\x80\x9enes\xc4\x83n\xc4\x83toase\xe2\x80\x9d a acesteia._NEWLINE_Epurat din armat\xc4\x83, a \xc3\xaencercat s\xc4\x83 urmeze cursurile Facult\xc4\x83\xc8\x9bii de \xc8\x98tiin\xc8\x9be Juridice din Bucure\xc8\x99ti, dar nu a fost admis datorit\xc4\x83 faptului c\xc4\x83 locurile erau asigurate unor ofi\xc8\x9beri de Securitate \xc8\x99i Mili\xc8\x9bie care nu aveau studii superioare. \xc3\x8en aceste condi\xc8\x9bii a optat pentru \xc8\x98coala Tehnic\xc4\x83 de Telecomunica\xc8\x9bii din Bucure\xc8\x99ti, pe care a absolvit-o \xc3\xaen 1958, fiind repartizat ca tehnician de telecomunica\xc8\x9bii la Oficiul de Telefoane din cadrul Po\xc8\x99tei din Ploie\xc8\x99ti. Ulterior a fost transferat la \xc3\x8entreprinderea de Telecomunica\xc8\x9bii din C\xc3\xa2mpina (1 ctombrie 1962) \xc8\x99i mai apoi la Combinatul Petrochimic Brazi (2 decembrie 1962)._NEWLINE_La 6 decembrie 1963 a suferit primul abuz major din partea organelor locale \xc8\x99i de partid care l-au evacuat din apartamentul pe care \xc3\xael primise \xc3\xaen perioada c\xc3\xa2nd lucra la Po\xc8\x99ta din Ploie\xc8\x99ti. Timp de 10 luni (perioad\xc4\x83 \xc3\xaen care dosarul nr. 4074/1963 s-a aflat pe rolul Judec\xc4\x83toriei Ploie\xc8\x99ti f\xc4\x83r\xc4\x83 a fi solu\xc8\x9bionat, fiind mutat de la un complet la altul) familia sa nu a avut o locuin\xc8\x9b\xc4\x83. \xc3\x8en cele din urm\xc4\x83, prin hot\xc4\x83r\xc3\xa2rea final\xc4\x83 a Tribunalului, i s-a permis reocuparea imobilului din care fusese evacuat \xc3\xaen mod abuziv.\n_START_SECTION_\nIe\xc8\x99irea din Partid Comunist\n_START_PARAGRAPH_\n\xc3\x8en luna noiembrie 1968, la alegerile de partid din Combinatul Petrochimic de la Brazi, Vasile Paraschiv a anun\xc8\x9bat \xc3\xaen cadrul adun\xc4\x83rii generale c\xc4\x83 dore\xc8\x99te s\xc4\x83 se retrag\xc4\x83 din P.C.R., al c\xc4\x83rui membru era din 1946.\n_START_SECTION_\nDiziden\xc8\x9ba, arest\xc4\x83rile \xc8\x99i abuzurile autorit\xc4\x83\xc8\x9bilor\n_START_PARAGRAPH_\n\xc3\x8en urma anun\xc8\x9bului s-au exercitat numeroase presiuni asupra lui s\xc4\x83 revin\xc4\x83 asupra deciziei, \xc3\xaens\xc4\x83 f\xc4\x83r\xc4\x83 succes. La 28 iulie 1969 a fost arestat pentru prima dat\xc4\x83, ilegal, fiind internat cu for\xc8\x9ba la Spitalul de psihiatrie de la Urla\xc8\x9bi. A fost eliberat dup\xc4\x83 5 zile. La 3 martie 1971, Vasile Paraschiv a trimis c\xc4\x83tre Comitetul Central al P.C.R. \xc8\x99i c\xc4\x83tre Uniunea General\xc4\x83 a Sindicatelor din Rom\xc3\xa2nia o scrisoare cu 11 propuneri care s\xc4\x83 fie puse \xc3\xaen discu\xc8\x9bie la Congresul Sindicatelor ce urma s\xc4\x83 aib\xc4\x83 loc \xc3\xaen aprilie. R\xc4\x83spunsul a fost o nou\xc4\x83 arestare \xc8\x99i o nou\xc4\x83 internare \xc3\xaentr-un spital de psihiatrie. La 1 decembrie 1976 Securitatea a descoperit o copie a unei scrisori pe care Vasile Paraschiv, \xc3\xaempreun\xc4\x83 cu Alexandru Ungureanu, o trimisese c\xc4\x83tre postul de radio \xe2\x80\x9eEuropa Liber\xc4\x83\xe2\x80\x9d. A fost arestat din nou \xc8\x99i dus la Spitalul nr. 9 din Bucure\xc8\x99ti pentru a fi internat. Doctorul de gard\xc4\x83 a refuzat internarea, drept pentru care Paraschiv a fost internat la Spitalul Voila, din C\xc3\xa2mpina. La 2 decembrie 1976, medicul Mircea Piticaru l-a diagnosticat cu paranoia.\n_START_SECTION_\nAderarea la \xe2\x80\x9eMi\xc8\x99carea Goma\xe2\x80\x9d\n_START_PARAGRAPH_\n\xc3\x8en februarie 1977, Vasile Paraschiv a aflat de ac\xc8\x9biunea scriitorului dizident Paul Goma pentru ap\xc4\x83rarea drepturilor omului \xc3\xaen Rom\xc3\xa2nia \xc8\x99i a decis s\xc4\x83 \xc3\xael sprijine. Prima \xc3\xaencercare de a discuta cu Goma a e\xc8\x99uat, \xc3\xaentruc\xc3\xa2t locuin\xc8\x9ba acestuia era p\xc4\x83zit\xc4\x83 de ofi\xc8\x9beri sub acoperire care l-au arestat pe Paraschiv. F\xc4\x83r\xc4\x83 a se l\xc4\x83sa intimidat, Paraschiv a \xc3\xaencercat din nou s\xc4\x83 ia leg\xc4\x83tura cu Paul Goma. A semnat scrisoarea de protest pe care Goma inten\xc8\x9biona s\xc4\x83 o trimit\xc4\x83 Conferin\xc8\x9bei post-Helsinki de la Belgrad, \xc8\x99i i-a \xc3\xaenm\xc3\xa2nat acestuia o scrisoare de protest personal\xc4\x83 \xc3\xaenso\xc8\x9bit\xc4\x83 de un plic cu mai multe documente. Paul Goma a trimis documentele la Paris \xc8\x99i \xc3\xaen felul acesta cazul lui Vasile Paraschiv a fost f\xc4\x83cut cunoscut \xc3\xaen Occident. O nou\xc4\x83 \xc3\xaencercare de a discuta cu Goma s-a soldat cu o nou\xc4\x83 arestare, o b\xc4\x83taie pe care a primit-o la sediul Mili\xc8\x9biei din Drumul Taberei, \xc8\x99i o nou\xc4\x83 internare, de data aceasta la Spitalul de psihiatrie S\xc4\x83poca (jude\xc8\x9bul Buz\xc4\x83u), la sec\xc8\x9bia \xe2\x80\x9edoi\xe2\x80\x9d - sec\xc8\x9bia de bolnavi mintali cronici. \xc3\x8en cadrul acestui spital a fost supus, timp de 45 de zile, unui tratament medical obligatoriu (fapt prin care se urm\xc4\x83rea ca, p\xc3\xa2n\xc4\x83 la ie\xc8\x99irea din spital, Vasile Paraschiv s\xc4\x83 devin\xc4\x83 cu adev\xc4\x83rat bolnav mintal)._NEWLINE_La 20 mai 1977, Vasile Paraschiv s-a re\xc3\xaentors la locul de munc\xc4\x83 (\xc3\x8entreprinderea de Aparate de M\xc4\x83sur\xc4\x83 \xc8\x99i Control - Otopeni, \xc3\xaens\xc4\x83 procurorul-\xc8\x99ef al Procuraturii civile din Ploie\xc8\x99ti, Ion B\xc4\x83loiu, i-a \xc3\xaentocmit un dosar, adresat Tribunalului Prahova, \xc3\xaen vederea intern\xc4\x83rii lui pe via\xc8\x9b\xc4\x83 \xc3\xaentr-un c\xc4\x83min de bolnavi mintal cronici. Judec\xc4\x83toria din Ploie\xc8\x99ti a admis \xc3\xaen parte cererea procuraturii, oblig\xc3\xa2ndu-l pe \xe2\x80\x9einculpat\xe2\x80\x9d la \xe2\x80\x9etratament ambulatoriu de specialitate\xe2\x80\x9d, resping\xc3\xa2nd cererea de internare pentru tot restul vie\xc8\x9bii \xc3\xaen c\xc4\x83minul de bolnavi mintal cronici de la C\xc4\x83lim\xc4\x83ne\xc8\x99ti. Vasile Paraschiv a refuzat s\xc4\x83 urmeze tratamentul, \xc3\xaen ciuda presiunilor exercitate. \xc3\x8en luna iulie 1977, Vasile Paraschiv a mers la Bucure\xc8\x99ti pentru a adera la Grupul Canal 1977, dar, arestat de Securitate, a fost retrimis la Ploie\xc8\x99ti, de unde nu a mai putut reveni.\n_START_SECTION_\nPlecarea din \xc8\x9bar\xc4\x83\n_START_PARAGRAPH_\n\xc3\x8en toamna anului 1977, Vasile Paraschiv a depus cerere pentru ob\xc8\x9binerea unui pa\xc8\x99aport \xc3\xaen vederea unei c\xc4\x83l\xc4\x83torii \xc3\xaen Austria. Crez\xc3\xa2nd c\xc4\x83 dore\xc8\x99te s\xc4\x83 p\xc4\x83r\xc4\x83seasc\xc4\x83 definitiv \xc8\x9bara, Securitatea i-a acordat pa\xc8\x99aportul, cu speran\xc8\x9ba c\xc4\x83 astfel va sc\xc4\x83pa de un agitator intern. A p\xc4\x83r\xc4\x83sit Rom\xc3\xa2nia la 20 noiembrie 1977 \xc3\xaenso\xc8\x9bit de fiul s\xc4\x83u, Radu. La Viena s-a adresat unei organiza\xc8\x9bii de caritate \xc3\xaen scopul facilit\xc4\x83rii ob\xc8\x9binerii unei vize de intrare \xc3\xaen Fran\xc8\x9ba. La 27 ianuarie 1978 a primit viza de intrare \xc3\xaen Fran\xc8\x9ba \xc8\x99i a plecat c\xc4\x83tre Paris unde a sus\xc8\x9binut o conferin\xc8\x9b\xc4\x83 de pres\xc4\x83 \xc3\xaen problema folosirii psihiatriei \xc3\xaen Rom\xc3\xa2nia ca arm\xc4\x83 de represiune politic\xc4\x83._NEWLINE_La Paris, ajutat fiind de Mihnea Berindei, a avut ocazia s\xc4\x83 se prezint\xc4\x83 \xc3\xaen fa\xc8\x9ba unei comisii de contraexpertiz\xc4\x83 medical\xc4\x83 (Comisia de studii asupra procedurilor de internare \xc8\x99i tratament for\xc8\x9bat \xc3\xaen spitalele psihiatrice speciale) care s\xc4\x83 \xc3\xael examineze \xc8\x99i s\xc4\x83 stabileasc\xc4\x83 dac\xc4\x83 are sau nu discern\xc4\x83m\xc3\xa2nt. Dup\xc4\x83 o examinare de 8 ore, diagnosticul dat de comisia format\xc4\x83 din 8 medici, a fost c\xc4\x83 este s\xc4\x83n\xc4\x83tos. Au urmat discu\xc8\x9bii cu mai mul\xc8\x9bi lideri sindicali din Fran\xc8\x9ba, \xc8\x99i la 18 aprilie 1978 particip\xc4\x83 la o nou\xc4\x83 conferin\xc8\x9b\xc4\x83 de pres\xc4\x83 \xc3\xaen problema cre\xc4\x83rii de sindicate libere \xc3\xaen \xc8\x9b\xc4\x83rile din spatele Cortinei de Fier_NEWLINE_La 27 aprilie 1978 a p\xc4\x83r\xc4\x83sit Parisul pentru a se \xc3\xaentoarce \xc3\xaen Rom\xc3\xa2nia. La postul de trecere de frontier\xc4\x83 Curtici a fost expulzat, fiind trimis \xc3\xaenapoi \xc3\xaen Occident cu alt tren. S-a \xc3\xaentors la Viena de unde a \xc3\xaentreprins o serie de ac\xc8\x9biuni ce aveau drept scop re\xc3\xaentoarcerea sa \xc3\xaen \xc8\x9bar\xc4\x83. Sub presiunea opiniei publice interna\xc8\x9bionale, \xc3\xaen cele din urm\xc4\x83, i s-a permis de c\xc4\x83tre autorit\xc4\x83\xc8\x9bile de la Bucure\xc8\x99ti s\xc4\x83 se repatrieze._NEWLINE_La 9 iulie 1978 a ajuns acas\xc4\x83, supravegheat \xc3\xaendeaproape de Securitate. A aflat c\xc4\x83 i s-a desf\xc4\x83cut contractul de munc\xc4\x83, pe motivul absen\xc8\x9belor nemotivate, \xc8\x99i \xc3\xaen cele din urm\xc4\x83 a fost transferat la Fabrica de Prototipuri \xc8\x99i Proiectare Tehnologic\xc4\x83 din Ploie\xc8\x99ti.\n_START_SECTION_\n\xc3\x8enfiin\xc8\x9barea Sindicatului Liber al Oamenilor Muncii din Rom\xc3\xa2nia (SLOMR)\n_START_PARAGRAPH_\n\xc3\x8en cadrul unei \xc8\x99edin\xc8\x9be a sindicatului de la noul s\xc4\x83u loc de munc\xc4\x83, \xc3\xaen fa\xc8\x9ba muncitorilor, a dat citire unei declara\xc8\x9bii de \xc3\xaenfiin\xc8\x9bare a Sindicatului Liber al Oamenilor Muncii din Rom\xc3\xa2nia (S.L.O.M.R.), gest care avea s\xc4\x83 provoace alte ac\xc8\x9biuni de intimidare la adresa sa._NEWLINE_La 28 mai 1979 a avut loc prima sa r\xc4\x83pire de c\xc4\x83tre ofi\xc8\x9beri de Securitate. C\xc3\xa2nd ie\xc8\x99ea pe poarta fabricii a fost urcat cu for\xc8\x9ba \xc3\xaentr-o ma\xc8\x99in\xc4\x83 \xc8\x99i dus \xc3\xaen p\xc4\x83durea P\xc4\x83ule\xc8\x99ti, l\xc3\xa2ng\xc4\x83 Ploie\xc8\x99ti. Acolo a fost torturat \xc8\x99i b\xc4\x83tut cu bestialitate de patru ofi\xc8\x9beri de Securitate. A reu\xc8\x99it cu greu s\xc4\x83 ajung\xc4\x83 la Spitalul jude\xc8\x9bean Ploie\xc8\x99ti, unde a fost izolat \xc3\xaentr-o rezerv\xc4\x83, accesul rudelor fiind interzis. Dup\xc4\x83 5 zile de izolare a fost externat la cerere, iar dup\xc4\x83 alte 10 zile de refacere acas\xc4\x83 \xc8\x99i-a reluat activitatea profesional\xc4\x83._NEWLINE_Activit\xc4\x83tile de intimidare au continuat, \xc8\x99i la 19, 27 martie \xc8\x99i 1 aprilie 1979 a fost atacat pe strad\xc4\x83 \xc8\x99i lovit pe la spate. \xc3\x8en 1980 a depus o cerere prin care solicita autorit\xc4\x83\xc8\x9bilor locale \xc8\x99i centrale din Rom\xc3\xa2nia eliberarea unui pa\xc8\x99aport \xc3\xaen vederea unei vizite la fiul s\xc4\x83u, care, \xc3\xaentre timp, se stabilise \xc3\xaen Statele Unite al Americii. Cum r\xc4\x83spunsurile au fost negative, s-a adresat instan\xc8\x9belor judec\xc4\x83tore\xc8\x99ti (Tribunalului Ploie\xc8\x99ti \xc8\x99i Procuraturii Militare) dar \xc8\x99i unor guverne \xc8\x99i personalit\xc4\x83\xc8\x9bi cunoscute din Occident. \xc3\x8en octombrie 1986 apelul s\xc4\x83u a fost difuzat \xc8\x99i la postul de radio \xe2\x80\x9eEuropa Liber\xc4\x83\xe2\x80\x9d._NEWLINE_\xc3\x8entruc\xc3\xa2t continua s\xc4\x83 reziste diverselor forme de intimidare din partea Securit\xc4\x83\xc8\x9bii, a fost pus la punct un plan prin care se viza neutralizarea \xc8\x99i reducerea sa la t\xc4\x83cere. Mai \xc3\xaent\xc3\xa2i, la 7 mai 1987, s-a f\xc4\x83cut o perchezi\xc8\x9bie domiciliar\xc4\x83 ilegal\xc4\x83, cu scopul de a se descoperiri dovezi compromi\xc8\x9b\xc4\x83toare. Dup\xc4\x83 o s\xc4\x83pt\xc4\x83m\xc3\xa2n\xc4\x83 \xc3\xaen care au fost analizate \xc3\xaen am\xc4\x83nunt documentele confiscate, la 14 mai 1987, la orele 6:30, Vasile Paraschiv a fost r\xc4\x83pit pentru a doua oar\xc4\x83 de c\xc4\x83tre patru ofi\xc8\x9beri de Securitate \xc8\x99i de un mili\xc8\x9bian \xc3\xaen uniform\xc4\x83. (Nu comisese nicio ilegalitate, iar persoanele care l-au arestat nu de\xc8\x9bineau un mandat de arestare). A fost adormit cu o substan\xc8\x9b\xc4\x83 narcotic\xc4\x83, \xc3\xaenc\xc4\x83tu\xc8\x99at \xc8\x99i transportat \xc3\xaentr-o loca\xc8\x9bie conspirativ\xc4\x83 unde a fost \xc8\x9binut legat, interogat \xc8\x99i torturat de cei patru securi\xc8\x99ti timp de 4 zile. Ulterior a reu\xc8\x99it s\xc4\x83 afle c\xc4\x83 respectiva loca\xc8\x9bie era cabana \xe2\x80\x9eFlorei\xe2\x80\x9d situat\xc4\x83 \xc3\xaen p\xc4\x83dure, \xc3\xaentr-un v\xc3\xa2rf de munte, dincolo de barajul \xe2\x80\x9ePaltinul\xe2\x80\x9d de l\xc3\xa2ng\xc4\x83 C\xc3\xa2mpina. Dup\xc4\x83 4 zile de tortur\xc4\x83, \xc3\xaendeosebi de natur\xc4\x83 psihologic\xc4\x83, fiind amenin\xc8\x9bat cu moartea a acceptat cererile ofi\xc8\x9berilor care i-au impus redactarea unor angajamente \xc8\x99i scrisori prin care \xc3\xae\xc8\x99i manifesta ata\xc8\x99amentul \xc8\x99i loialitatea fa\xc8\x9b\xc4\x83 de Securitate \xc8\x99i P.C.R._NEWLINE_Eliberat \xc8\x99i \xc3\xaentors acas\xc4\x83, dup\xc4\x83 c\xc3\xa2teva zile a redactat un document prin care retracta toate scrisorile \xc8\x99i angajamentele pe care le-a scris \xc8\x99i \xc3\xaenregistrat sub amenin\xc8\x9bare \xc3\xaen cele patru zile de la caban\xc4\x83._NEWLINE_Pentru a putea fi mai bine supravegheat de Securitate s-a dispus mutarea sa \xc3\xaentr-un nou apartament. A fost urm\xc4\x83rit permanent de un ofi\xc8\x9ber care purta numele conspirativ \xe2\x80\x9eNicolae\xe2\x80\x9d, care r\xc4\x83spundea personal de el. I-au fost urm\xc4\x83rite telefoanele \xc8\x99i i s-au f\xc4\x83cut vizite inopinate la domiciliu._NEWLINE_La 22 martie 1989 a fost r\xc4\x83pit pentru a treia oar\xc4\x83 de c\xc4\x83tre ofi\xc8\x9beri de Securitate. Arestarea s-a f\xc4\x83cut de pe strad\xc4\x83, unde se afla \xc3\xaempreun\xc4\x83 cu un prieten, Vasile Simionescu. Ac\xc8\x9biunea a fost orchestrat\xc4\x83 de organele de Mili\xc8\x9bie fiind preluat ulterior de 3 ofi\xc8\x9beri de Securitate \xc8\x99i transportat \xc3\xaen aceea\xc8\x99i loca\xc8\x9bie secret\xc4\x83 \xe2\x80\x93 cabana \xe2\x80\x9eFlorei\xe2\x80\x9d \xe2\x80\x93 unde a fost b\xc4\x83tut, torturat \xc8\x99i maltratat timp de 7 zile. A fost lovit cu pumnul \xc3\xaen fa\xc8\x9b\xc4\x83, stomac \xc8\x99i ficat, cu s\xc4\x83cule\xc8\x9bul de nisip \xc3\xaen cap \xc8\x99i cu bastonul de cauciuc la t\xc4\x83lpi \xc8\x99i iradiat. \xc3\x8en urma acestor torturi a acceptat s\xc4\x83 semneze un nou angajament care s\xc4\x83 \xc3\xaei mul\xc8\x9bumeasc\xc4\x83 pe securi\xc8\x99ti._NEWLINE_Cu ocazia majorit\xc4\x83\xc8\x9bii anchetelor la care a fost supus, Vasile Paraschiv a fost torturat, b\xc4\x83tut cu s\xc4\x83lb\xc4\x83ticie, iradiat \xc8\x99i amenin\xc8\x9bat cu moartea, scopul principal fiind acela de a-l determina s\xc4\x83 renun\xc8\x9be la atitudinea ostil\xc4\x83 fa\xc8\x9b\xc4\x83 de regim \xc8\x99i la revendic\xc4\x83rile sale.'